Ο **Στυλιανός Άγγελος (Στέλιος) Παπαθεμελής** (Ιανουάριος 1938) είναι Έλληνας δικηγόρος και πολιτικός που διετέλεσε βουλευτής Α΄ Θεσσαλονίκης και υπουργός σε κυβερνήσεις του Ανδρέα Παπανδρέου. Είναι γνωστός κυρίως για τους πολύ στενούς δεσμούς του με την Εκκλησία της Ελλάδος.

Πολιτική πορεία
---------------

Γεννήθηκε στη Θεσσαλονίκη το 1938. Σπούδασε στη Νομική Θεσσαλονίκης και άσκησε το δικηγορικό επάγγελμα. Εξελέγη βουλευτής Α΄ Θεσσαλονίκης το 1974 με την Ένωση Κέντρου - Νέες Δυνάμεις και το 1977 με την ΕΔΗΚ. Στη συνέχεια προσχώρησε στο ΠΑΣΟΚ. Είχε ταυτόσημες απόψεις με τον Ανδρέα Παπανδρέου στα λεγόμενα «εθνικά θέματα», ενώ συμφωνούσε και στην ανάγκη κρατικής παρέμβασης στην οικονομία με στόχο την κοινωνική δικαιοσύνη και την εξάλειψη της ανισότητας. Ωστόσο, είχε συντηρητικές απόψεις στα κοινωνικά θέματα, διαφορετικές απ' αυτές του επίσημου ΠΑΣΟΚ.

Στις κυβερνήσεις του Ανδρέα Παπανδρέου διετέλεσε Υφυπουργός Εθνικής Παιδείας & Θρησκευμάτων (1982-85), Υπουργός Βόρειας Ελλάδας (1987-89) και Υπουργός Δημόσιας Τάξης (1993-95). Το 1988 το Υπουργείο Βόρειας Ελλάδας μετονομάστηκε σε «Μακεδονίας - Θράκης».

Η θητεία του στο Υπουργείο Δημόσιας Τάξης ήταν επεισοδιακή, καθώς προσπάθησε να εφαρμόσει νόμο που υποχρέωνε τα νυχτερινά κέντρα διασκέδασης να κλείνουν υποχρεωτικά στις 02:00. Σε αυτή του την προσπάθεια τον υποστήριξε ο σύλλογος εργαζομένων στα νυχτερινά κέντρα, αλλά γενικά η κοινή γνώμη είδε αρνητικά το μέτρο. Στις διαμαρτυρίες εναντίον του νόμου πρωτοστάτησαν ιδιοκτήτες νυχτερινών κέντρων που πολιτικά ανήκαν στο ΠΑΣΟΚ, όπως ο Στηβ Κακέτσης και ο Στράτος Γιδόπουλος. Επιπλέον, σύμφωνα με τα ΜΜΕ, βρισκόταν σε συνεχή αντιπαράθεση με τον αρχηγό της Ελληνικής Αστυνομίας, αντιστράτηγο Μανώλη Χουρδάκη, ο οποίος είχε επιλεγεί από το περιβάλλον του Ανδρέα Παπανδρέου.

Αργότερα αποχώρησε από το ΠΑΣΟΚ και το 2004 ίδρυσε νέο κόμμα, τη Δημοκρατική Αναγέννηση. Στις εκλογές του ίδιου έτους το κόμμα του δεν συμμετείχε αυτόνομα και ο ίδιος εξελέγη βουλευτής στην Α΄ Θεσσαλονίκης ως συνεργαζόμενος με τη Νέα Δημοκρατία. Στη συνέχεια αποχώρησε από την Κ.Ο. της ΝΔ και παρέμεινε στη Βουλή ως ανεξάρτητος βουλευτής. Το κόμμα επανενεργοποιήθηκε το 2007 κι έλαβε μέρος αυτόνομα στις εκλογές, αλλά δεν κατόρθωσε να εισέλθει στη Βουλή. Στις ευρωεκλογές του 2009 σύστησε και ηγήθηκε του Πανελλήνιου Μακεδονικού Μετώπου σε συνεργασία μεταξύ άλλων με τον Κώστα Ζουράρι, χωρίς όμως να κατορθώσει να καταλάβει έδρα. Το 2010 έθεσε υποψηφιότητα για τον δήμο Θεσσαλονίκης. Εν τέλει εξελέγη στο δημοτικό συμβούλιο. 

Δοκίμιά του, πολιτικά και κοινωνιολογικά, έχουν δημοσιευθεί σε πολλά περιοδικά και εφημερίδες, ενώ νομικά συγγράμματά του έχουν δημοσιευθεί στην «Επιθεώρηση Εργατικού Δικαίου» και στον «Αρμενόπουλο» του Δικηγορικού Συλλόγου Θεσσαλονίκης. Έχει λάβει ενεργά μέρος σε κινήσεις για το όνομα της Μακεδονίας, καθώς και υπέρ της αναγραφής του θρησκεύματος στις ταυτότητες. Η εφημερίδα *Πολιτική Ενημέρωση*, που εκδίδει ο Παπαθεμελής μέσω του «Πολιτικού Ομίλου για την Δημοκρατία και την Πατρίδα», κυκλοφορεί από το 1991.

Διακρίσεις
----------

Έχει διακριθεί με την απονομή του Χρυσού Σταυρού του Αποστόλου Παύλου από τον Αρχιεπίσκοπο Χριστόδουλο και την Διαρκή Ιερά Σύνοδο, ένεκα «του κοινοβουλευτικού του ήθους, της ορθόδοξης χριστιανικής αντίληψης» και «της πολιτικής διορατικότητας ενός πολιτικού ανδρός με χαρακτηριστικό γνήσιο πατριωτισμό». Ο Μητροπολίτης Μεσογαίας Νικόλαος ανέφερε ότι «κατάφερε να χριστιανοποιήσει την πολιτική του αντίληψη και μαρτυρία και να δώσει πολιτική έκφραση στις χριστιανικές του πεποιθήσεις» και ότι κατέδειξε στην πράξη πως «η χριστιανική πίστη μπορεί παντού να εκφράζεται, ακόμη και στην πολιτική». 

Επίσης, ο Πατριάρχης Μόσχας και Πασών Ρωσιών Αλέξιος Β΄ τον περιέγραψε σε μήνυμά του ως «λαμπρό παράδειγμα συμβολής ενός πιστού τέκνου της Εκκλησίας στην πολιτική ζωή του κόσμου».

Κριτική
-------

Στις 4 Ιουνίου 2012, ο Στέλιος Παπαθεμελής ως δημοτικός σύμβουλος του δήμου Θεσσαλονίκης και επικεφαλής δημοτικής παράταξης, σχολιάζοντας παλαιότερη δήλωση του δημάρχου της πόλης Γιάννη Μπουτάρη που ανέφερε ότι θα ήταν θετικός στο να τελέσει πολιτικό γάμο ομοφύλων, χρησιμοποίησε απαξιωτικές εκφράσεις σε συνεδρίαση του Δημοτικού Συμβουλίου για τους ομοφυλόφιλους, συγκρίνοντάς τους με τα κτήνη και τους κτηνοβάτες, δηλαδή με τα ζώα και με αυτούς που συνουσιάζονται με αυτά. Για αυτήν τη δήλωση δέχθηκε επικρίσεις.

Υποσημειώσεις
-------------

1. ↑  Στις 19 Αυγούστου 1988 το Υπουργείο Βόρειας Ελλάδας μετονομάστηκε σε Υπουργείο Μακεδονίας-Θράκης.
2. ↑  Αυριανή, 15 Απριλίου 1994
3. ↑  Εφημερίδα *Πολιτική Ενημέρωση*, Αρ. φύλλου 94, Αύγουστος 2007, σελ. 6
4. ↑   *Συνεχίζονται οι αντιδράσεις για το Gay Pride στη Θεσσαλονίκη*. Ημερησία. 4 Ιουνίου 2013.. Ανακτήθηκε στις 4 Ιουνίου 2013.
5. ↑   *Υστερόγραφο*. Μακεδονία. 4 Ιουνίου 2013.. Ανακτήθηκε στις 4 Ιουνίου 2013. [*νεκρός σύνδεσμος*]
6. ↑  «Προκλητική δήλωση Παπαθεμελή: Συγκρίνει τους γκέι με τους κτηνοβάτες». KoolNews.gr. 4 Ιουνίου 2013.. Ανακτήθηκε στις 4 Ιουνίου 2013. [*νεκρός σύνδεσμος*]
7. ↑  Βασίλης Αγγελικόπουλος (9 Ιουνίου 2013). «Υποβολείο». Καθημερινή.. Ανακτήθηκε στις 10 Ιουνίου 2013. [*νεκρός σύνδεσμος*]

Πηγές
-----

* Εφημερίδα *Πολιτική Ενημέρωση*, Αρ. φύλλου 94, Αύγουστος 2007 (διαθέσιμη στο διαδίκτυο εδώ).

Εξωτερικοί σύνδεσμοι
--------------------

* Η επίσημη ιστοσελίδα της Δημοκρατικής Αναγέννησης (Αρχείο 2010)
* Η επίσημη ιστοσελίδα του Πανελλήνιου Μακεδονικού Μετώπου
* Στέλιος Παπαθεμελής (Αρχείο ντοκιμαντέρ της ΕΡΤ)

### Απονομή του Χρυσού Σταυρού του Αποστόλου Παύλου

* Η ομιλία του κ. Χριστόδουλου, στον ιστότοπο papathemelis.gr
* Περιοδικό *Πρόναος*, Τεύχ. 80, 5 Μαΐου 2006, έκδοση της Εκκλησίας της Ελλάδος.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 76724931
* **ΕΒΕ**: 26830
* LCCN: n85041169
* ISNI: 0000 0000 6316 0969
* GND: 10318886X

 |

 |